《十一月二十日德音》
宋代·孔平仲

敕书夜半至，主者不能发。星辰稍低回，万里收落月。

平明宣帝词，轸虑极惨怛。所忧在愆阳，雨泽嗟久竭。

周王望云汉，汤后讼女谒。又闻泰一驭，已驻黄金阙。

所至为福祥，行当扫灾孽。因兹肆大眚，洗涤如海阔。

上刑脱窀穸，轻系弛缧绁。生还今可期，向者或长诀。

欢呼满行道，感泣有白发。苟非皇恩深，安得汝辈活。

千城聚和气，散作连天雪。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。